Kërcimi gjysëm akrobatik është kthyer në një traditë kulturore në Nju Jork
Ky vallëzim është pasuruar me shumë elementë gjatë viteve që është përhapur nëpër botë
Vallëzimi gjysëm akrobatik i quajtur “Break Dancing” i cili u shpik në Nju Jork dekada më parë ende lulëzon nëpër rrugët e qytetit. Selah Hennesi i Zërit të Amerikës ka vëzhguar këtë kërcim që është kthyer në një element kulturor nëpër rrugët e Nju Jorkut e që po përhapet anembanë botës. Ti Xhei Still tërheq turmat e Nju Jorkut me grupin e tij të kërcimit gjysëm akrobatik “Breakatronz”. Ai ka vallëzuar që kur ishte 5 vjeç dhe thotë se e ka dashur këtë profesion gjithmonë, pasi i ka lehtësuar problemet e jetës. Kërcimtari Still u rrit në lagjen e Bronksit Jugor, vendlindja e rrymës së kërcimit akrobatik ,e cili njihet si një nga lagjet më të varfëra të Shteteve të Bashkuara. Tani ai dhe grupi i tij kalojnë gjithë kohën duke u përgatitur për interpretimin e tyre. Ai thotë se kjo gjë i mban larg sherreve të lagjes Bronks. Imani Xhohnson ndjek Universitetin e Nju Jorkut dhe është specialiste në vallëzimin gjysëm akrobatik – e njohur gjithashtu edhe si “Bi-boying”. Imani Xhohnsn thotë se ky kërcim ka marrë më shumë elementë akrobatikë gjatë viteve që është shpërndarë nëpër botë. Ajo thotë, se teksa ky kërcim gjysëm akrobati përhapet në botë, të rinjtë që i bashkangjiten kësaj rryme, shtojnë lëvizjet e tyre në këtë gjini të vallëzimit.